|  |
| --- |
| ЗАЦВЕРДЖАНА |
| Пастанова  Міністэрства адукацыі |
| Рэспублікі Беларусь |
| 18.07.2023 №196 |

Вучэбная праграма па вучэбным прадмеце

«Геаграфія»

для X класа ўстаноў адукацыі, якія рэалізуюць адукацыйныя праграмы агульнай сярэдняй адукацыі

з беларускай мовай навучання і выхавання

(павышаны ўзровень)

ГЛАВА 1

АГУЛЬНЫЯ ПАЛАЖЭННІ

1. Дадзеная вучэбная праграма па вучэбным прадмеце «Геаграфія» (далей – вучэбная праграма) прызначана для вывучэння гэтага вучэбнага прадмета на павышаным узроўні ў X–XI класах устаноў адукацыі, якія рэалізуюць адукацыйныя праграмы агульнай сярэдняй адукацыі.

2. Дадзеная вучэбная праграма разлічана на 204 гадзіны:

для X класа – на 105 гадзін (3 гадзіны ў тыдзень), з іх на абагульняючае паўтарэнне – 4 гадзіны, 2 гадзіны – рэзервовы час;

для ХI класа – на 99 гадзін (3 гадзіны ў тыдзень), з іх на абагульняючае паўтарэнне – 9 гадзін, 1 гадзіна – рэзервовы час.

3. Мэта навучання геаграфіі на III ступені агульнай сярэдняй адукацыі – фарміраванне ў вучняў геаграфічнай культуры і сістэмы ведаў аб прыродных і сацыяльна-эканамічных працэсах у свеце, асобных рэгіёнах, краінах, Рэспубліцы Беларусь; навучанне выкарыстанню геаграфічных ведаў у штодзённым жыцці; развіццё кампетэнцый вучняў – вучэбна-пазнавальнай, прыярытэту геаграфічнай інфармацыі, каштоўнасна-сэнсавай, геаграфічных дзеянняў, прасторавага арыентавання і камунікатыўнай.

4. Задачы:

фарміраванне ў вучняў ведаў аб геаграфічнай абалонцы Зямлі, тэрытарыяльнай арганізацыі эканамічнага жыцця грамадства, узаемадзеянні чалавечага грамадства і прыроднага асяроддзя;

фарміраванне ўменняў характарызаваць фізіка-геаграфічныя асаблівасці прыроды мацерыкоў і акіянаў, вылучаць агульныя і адметныя тэрытарыяльныя асаблівасці, эканоміка-геаграфічныя паказчыкі асобных краін, асаблівасці геаграфічнага і геапалітычнага распалажэння тэрыторый, стратэгіі ўстойлівага развіцця чалавецтва і Рэспублікі Беларусь;

развіццё ў вучняў здольнасцей бачыць і разумець геаграфічную карціну свету, усведамляць сваю ролю і прызначэнне ў свеце; умення выбіраць мэтавыя і сэнсавыя ўстаноўкі для сваіх дзеянняў, прымаць рашэнні;

фарміраванне ўмення працаваць з картаграфічнымі крыніцамі інфармацыі: авалоданне практычнымі прыёмамі работы з картай, асэнсаванне зместу карты, развіццё прасторавага ўяўлення; выкарыстанне інфармацыі аб геаграфічных працэсах і з’явах (графічнай, статыстычнай, даведачнай, краязнаўчай) і ажыццяўленне прасторава-тэрытарыяльнай прывязкі;

развіццё ў вучняў здольнасцей да камунікатыўнай дзейнасці: умення геаграфічна аргументаваць вынікі назіранняў за працэсамі, якія адбываюцца ў прыродзе і грамадстве, падаваць іх рознымі спосабамі; ўмення выкарыстоўваць міжасобасныя формы ўзаемадзеяння і зносін у працэсе навучання.

5. Рэкамендуюцца наступныя метады навучання і выхавання: гутарка, тлумачэнне, самастойная работа, наглядныя метады, выкананне практычных работ і іншыя метады. З мэтай актывізацыі пазнавальнай дзейнасці вучняў выкарыстоўваюцца метады праблемнага разгляду, эўрыстычныя, даследчыя, метад праектаў, дыскусіі і іншыя метады.

У працэсе навучання мэтазгодна спалучаць формы навучання, якія прадугледжваюць арганізацыю актыўнай вучэбна-пазнавальнай дзейнасці вучняў па засваенні зместу адукацыі: франтальныя, групавыя, парныя і індывідуальныя.

Формы і метады навучання і выхавання настаўнік выбірае самастойна, зыходзячы з мэт і задач вывучэння канкрэтнай тэмы.

6. Чаканыя вынікі вывучэння зместу вучэбнага прадмета «Геаграфія» па завяршэнні навучання і выхавання на III ступені агульнай сярэдняй адукацыі:

6.1. асобасныя:

валодае сучасным светапоглядам, сістэмай каштоўнасных арыентацый, ідэйна-маральных, культурных і этычных прынцыпаў і норм паводзін;

разумее значнасць геаграфічнай адукацыі для асобаснага развіцця і самавызначэння;

усведамляе сябе членам грамадства на глабальным, рэгіянальным і лакальным узроўнях;

мае ўяўленне аб Рэспубліцы Беларусь як суб’екце сусветнай геаграфічнай прасторы, яе месцы і ролі ў сучасным свеце;

усведамляе гуманістычную сутнасць і маральную каштоўнасць навуковых ведаў, значнасць беражлівага стаўлення да прыроды Зямлі і прыродакарыстання, неабходнасць разумна выкарыстоўваць дасягненні геаграфічнай навукі ў інавацыйным развіцці грамадства;

выказвае гатоўнасць да выбару далейшай адукацыйнай траекторыі ў адпаведнасці са сваімі магчымасцямі, здольнасцямі і інтарэсамі.

6.2. метапрадметныя:

дэманструе ўстойлівую цікавасць да вучэбных дзеянняў (рэгулятыўных, вучэбна-пазнавальных, камунікатыўных, кааператыўных);

здольны ацэньваць інфармацыю і выказваць доказныя меркаванні, размяжоўваючы факты і разважанні; прымаць рашэнні ва ўмовах залішняй колькасці або недахопу інфармацыі; адаптуецца да розных жыццёвых сітуацый;

умее: крытычна мысліць і працаваць з інфармацыяй, вылучаць у ёй галоўнае; крытычна ацэньваць інфармацыю, атрыманую з розных крыніц, пісьменна інтэрпрэтаваць яе і выкарыстоўваць; адрозніваць істотныя прыметы працэсаў і з’яў ад неістотных; бачыць некалькі варыянтаў вырашэння праблемы, выбіраць найбольш аптымальны варыянт; інтэграваць веды з розных прадметных галін для вырашэння практычных задач;

праяўляе цікавасць да новых форм вучэбнай дзейнасці (практычнай, даследчай, праектнай, іншых форм).

6.3. прадметныя:

валодае геаграфічнымі ведамі, уменнямі, навыкамі, спосабамі дзейнасці, неабходнымі пры вывучэнні іншых прадметаў;

валодае ведамі пра аб’екты вывучэння фізічнай і сацыяльна-эканамічнай геаграфіі, уменнямі, навыкамі і спосабамі дзейнасці;

умее характарызаваць фізіка-геаграфічныя асаблівасці прыроды мацерыкоў і акіянаў, вылучае агульныя і адметныя тэрытарыяльныя асаблівасці, эканоміка-геаграфічныя паказчыкі асобных краін, асаблівасці геаграфічнага і геапалітычнага распалажэння тэрыторый, стратэгіі ўстойлівага развіцця і Рэспублікі Беларусь;

умее выбіраць мэтавыя і сэнсавыя ўстаноўкі для сваіх дзеянняў, прымаць рашэнні; здольны бачыць і разумець навакольны свет, усведамляць сваю ролю;

мае вопыт дзейнасці па выкарыстанні геаграфічных ведаў і ўменняў у жыццёвых сітуацыях;

умее працаваць з картаграфічнымі крыніцамі інфармацыі, выкарыстоўваць інфармацыю аб геаграфічных працэсах і з’явах і ажыццяўляць прасторава-тэрытарыяльную прывязку;

здольны да камунікатыўнай дзейнасці: умее геаграфічна аргументаваць вынікі назіранняў за працэсамі, якія адбываюцца ў прыродзе і грамадстве, падаваць іх рознымі спосабамі.

ГЛАВА 2

ЗМЕСТ ВУЧЭБНАГА ПРАДМЕТА Ў X КЛАСЕ.

АСНОЎНЫЯ ПАТРАБАВАННІ ДА ВЫНІКАЎ

ВУЧЭБНАЙ ДЗЕЙНАСЦІ ВУЧНЯЎ

(3 гадзіны ў тыдзень, усяго 105 гадзін)

УВОДЗІНЫ (1 гадзіна)

Сацыяльна-эканамічная геаграфія свету. Асноўныя напрамкі, месца ў сістэме геаграфічных навук. Роля ва ўмовах глабалізацыі і забеспячэнні ўстойлівага развіцця.

СУЧАСНАЯ ПАЛІТЫЧНАЯ КАРТА СВЕТУ

І ПАЛІТЫЧНАЯ ГЕАГРАФІЯ (8 гадзін)

Тэма 1. Дынаміка палітычнай карты свету (3 гадзіны)

Аб’екты палітычнай карты свету. Дзяржаўная тэрыторыя. Суверэнныя дзяржавы, залежныя тэрыторыі, іх дынаміка. Самаабвешчаныя (непрызнаныя) дзяржавы, квазідзяржавы. Прасторавыя формы дзяржаў. Роля сталіц у кіраванні дзяржаўнай тэрыторыяй, віды сталіц.

Міжнародныя тэрыторыі, Антарктыка, адкрытае мора, касмічная прастора. Роля Арганізацыі Аб’яднаных Нацый (ААН) у фарміраванні палітычнай карты свету.

Рэгіянальныя і лакальныя канфлікты на палітычнай карце свету, класіфікацыя, прычыны і наступствы. Узброеныя канфлікты. Геаканфлікталогія.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

пра асноўныя аб’екты палітычнай карты свету; прасторавыя формы дзяржаў, міжнародныя тэрыторыі;

самаабвешчаныя (непрызнаныя, часткова прызнаныя) дзяржавы; класіфікацыю рэгіянальных і лакальных канфліктаў;

асноўныя паняцці: квазідзяржава, сепаратызм, геаканфлікталогія.

Умець:

характарызаваць дынаміку палітычнай карты свету, ролю сталіц у кіраванні дзяржаўнай тэрыторыяй;

прыводзіць прыклады залежных тэрыторый і паказваць іх на карце;

тлумачыць ролю Арганізацыі Аб’яднаных Нацый (ААН) у фарміраванні палітычнай карты свету;

называць і паказваць на карце самаабвешчаныя (непрызнаныя, часткова прызнаныя) дзяржавы;

аналізаваць прычыны і наступствы лакальных і ўзброеных канфліктаў.

Тэма 2. Палітычная геаграфія і геапалітыка (5 гадзін)

Палітычная геаграфія, прадмет, аб’ект і асноўныя напрамкі. Палітыка-геаграфічнае становішча краіны. Дзяржаўныя межы і формы змянення меж. Памежныя спрэчкі. Прыкладная роля палітычнай геаграфіі.

Геапалітыка, аб’ект, прадмет, месца ў сістэме геаграфічных навук. Прастора ў геапалітыцы. Геапалітычныя фактары развіцця краіны. Геапалітычныя працэсы свету ў канцы ХХ – пачатку ХХI стагоддзя. Электаральная геаграфія.

Практычная работа

1. Параўнальная характарыстыка дзяржаўных меж і тэрыторыі дзвюх краін свету (на выбар).

2. Параўнальная характарыстыка палітыка-геаграфічнага становішча дзвюх краін (на выбар) згодна з тыпавым планам.

3. Міратворчыя місіі Арганізацыі Аб’яднаных Нацый (ААН): гісторыя, прычыны і геаграфія.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

прадмет, аб’ект і асноўныя напрамкі палітычнай геаграфіі; аб’ект, прадмет геапалітыкі; геапалітычныя фактары развіцця краіны; аб памежных спрэчках на палітычнай карце свету;

асноўныя паняцці: палітычная геаграфія, палітыка-геаграфічнае становішча, геапалітыка, геапалітычнае поле, электаральная геаграфія.

Умець:

характарызаваць прыкладную ролю палітычнай геаграфіі, дзяржаўныя межы і тэрытарыяльныя спрэчкі, палітыка-геаграфічнае становішча краіны, прастору ў геапалітыцы;

тлумачыць сучасныя геапалітычныя працэсы, геапалітычныя фактары развіцця краіны;

складаць параўнальную характарыстыку дзяржаўных меж і тэрыторыі дзяржавы;

складаць параўнальную характарыстыку палітыка-геаграфічнага становішча краін;

складаць характарыстыку міратворчых місій Арганізацыі Аб’яднаных Нацый (ААН): гісторыя, прычыны, геаграфія.

ГЕАГРАФІЯ НАСЕЛЬНІЦТВА СВЕТУ (28 гадзін)

Тэма 3. Геаграфія дэмаграфічных працэсаў (11 гадзін)

Дэмаграфічныя працэсы і іх геаграфія. Дэмаграфічная сітуацыя. Фактары і геаграфія нараджальнасці насельніцтва ў свеце і рэгіёнах. Прагноз нараджальнасці насельніцтва ў свеце. Геаграфія смяротнасці і працягласці жыцця насельніцтва ў свеце. Геаграфія распаўсюджання сіндрому набытага імунадэфіцыту чалавека (СНІД). Прагноз смяротнасці насельніцтва ў свеце.

Натуральны рух насельніцтва свету, характар і асноўныя фактары. Геаграфія натуральнага прыросту і натуральнага змяншэння насельніцтва ў свеце. Адрозненні паміж развітымі краінамі і краінамі, якія развіваюцца, у характары натуральнага руху насельніцтва, асноўныя прычыны.

Узнаўленне насельніцтва свету, асноўныя характарыстыкі і тыпы. Пашыраны, просты і звужаны тыпы ўзнаўлення насельніцтва. Геаграфія тыпаў узнаўлення, фактары і адрозненні ў свеце і рэгіёнах. Фактары адрозненняў паміж развітымі краінамі і краінамі, якія развіваюцца.

Полаўзроставая структура, асноўныя віды. Узроставая структура насельніцтва і фактары, якія яе вызначаюць. Тыпы ўзроставай структуры насельніцтва: прагрэсіўны, стацыянарны, рэгрэсіўны. Полаўзроставая піраміда і яе віды. Геаграфічныя адрозненні ўзроставай структуры насельніцтва ў свеце. Структура насельніцтва па поле ў свеце і геаграфічныя адрозненні.

Дэмаграфічнае старэнне, асноўныя паказчыкі. Шкала старэння (Арганізацыі Аб’яднаных Нацый (ААН), Э. Росета). Прычыны і наступствы старэння. Геаграфія старэння ў свеце, адрозненні паміж развітымі краінамі і краінамі, якія развіваюцца. Прагноз дэмаграфічнага старэння.

Тэорыя дэмаграфічнага пераходу. Першы дэмаграфічны пераход, асноўныя фазы, характарыстыкі і геаграфія. Другі і трэці дэмаграфічныя пераходы, асноўныя рысы і адрозненні. Геаграфія другога і трэцяга дэмаграфічных пераходаў у свеце.

Дынаміка колькасці насельніцтва, асноўныя паказчыкі і вызначальныя фактары. Размеркаванне краін свету па колькасці насельніцтва, асноўныя групы краін і рэгіянальныя асаблівасці. Найбуйнейшыя дзяржавы свету па колькасці насельніцтва. Тэмпы дынамікі колькасці насельніцтва ў свеце і рэгіёнах. Прагноз колькасці насельніцтва свету (паводле звестак Арганізацыі Аб’яднаных Нацый (ААН)).

Практычная работа

4. Параўнальна-геаграфічная характарыстыка нараджальнасці насельніцтва свету (на прыкладзе дзвюх краін на выбар).

5. Характар натуральнага руху насельніцтва ў развітых краінах і краінах, якія развіваюцца (параўнанне дзвюх краін на выбар).

6. Параўнальная характарыстыка полаўзроставай структуры насельніцтва развітых краін і краін, якія развіваюцца (з пабудовай полаўзроставай піраміды, на прыкладзе дзвюх краін на выбар).

7[[1]](#footnote-1)\*. Геаграфія дэмаграфічнага старэння (работа з контурнай картай па шкале старэння).

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

паказчыкі, фактары дэмаграфічнай сітуацыі; геаграфію нараджальнасці, смяротнасці і працягласці жыцця насельніцтва свету; характар натуральнага руху насельніцтва ў свеце і рэгіёнах; тыпы ўзнаўлення насельніцтва і сутнасць дэмаграфічнага пераходу; тыпы ўзроставай структуры насельніцтва, віды полаўзроставых пірамід, тыпы структуры насельніцтва згодна з полам; прагноз колькасці насельніцтва свету;

асноўныя паняцці: дэмаграфічная сітуацыя, натуральны рух насельніцтва, узнаўленне насельніцтва, полаўзроставая структура, дэмаграфічнае старэнне, дэмаграфічны пераход.

Умець:

тлумачыць уплыў фактараў на дэмаграфічную сітуацыю, на адрозненні нараджальнасці, смяротнасці, натуральнага прыросту (змяншэння) насельніцтва ў развітых краінах і краінах, якія развіваюцца; на ўзроставую структуру насельніцтва;

характарызаваць дэмаграфічную сітуацыю ў рэгіёнах і свеце, геаграфію нараджальнасці, смяротнасці, натуральнага прыросту, натуральнага змяншэння насельніцтва ў свеце; дэмаграфічны пераход у свеце, дынаміку колькасці насельніцтва ў рэгіёнах і свеце, тыпы ўзнаўлення і ўзроставай структуры насельніцтва ў рэгіёнах свету; структуру насельніцтва згодна з полам, прычыны, геаграфію і наступствы дэмаграфічнага старэння;

прыводзіць прыклады краін з пашыраным, простым, звужаным тыпамі ўзнаўлення насельніцтва, перавагай жаночага насельніцтва ў структуры, мужчынскага насельніцтва ў структуры, прыкладна роўнай колькасцю мужчынскага і жаночага насельніцтва;

складаць параўнальна-геаграфічную характарыстыку нараджальнасці насельніцтва свету; полаўзроставай структуры насельніцтва развітых краін і краін, якія развіваюцца;

параўноўваць і тлумачыць падабенствы і адрозненні ў характары натуральнага руху насельніцтва развітых краін і краін, якія развіваюцца;

параўноўваць характар натуральнага руху насельніцтва ў развітых краінах і краінах, якія развіваюцца (на прыкладзе дзвюх краін на выбар);

будаваць полаўзроставую піраміду;

выкарыстоўваць шкалу старэння для адлюстравання на контурнай карце геаграфіі дэмаграфічнага старэння;

называць і паказваць на карце: пяць найбуйнейшых краін свету па колькасці насельніцтва (Кітай, Індыя, Злучаныя Штаты Амерыкі (ЗША), Інданезія, Пакістан); краіну з максімальнай нараджальнасцю ў свеце (Нігер); краіну з максімальнай смяротнасцю насельніцтва ў свеце (Балгарыя); краіны з мінімальнай нараджальнасцю насельніцтва ў свеце (Рэспубліка Карэя, Манака); краіны з мінімальнай смяротнасцю насельніцтва ў свеце (Катар, Аб’яднаныя Арабскія Эміраты (ААЭ)); краіну з максімальным натуральным прыростам насельніцтва (Нігер); краіну з максімальным натуральным змяншэннем насельніцтва (Балгарыя); краіну з максімальнай доляй насельніцтва ва ўзросце 60 гадоў і больш (Японія); краіны з прагрэсіўнай узроставай структурай насельніцтва (Малаві, Тайланд, Парагвай), стацыянарнай узроставай структурай насельніцтва (Аўстралія, Чылі, Эквадор) і рэгрэсіўнай узроставай структурай насельніцтва (Грэцыя, Японія, Германія); краіны са станоўчай дынамікай колькасці насельніцтва (Нігерыя, Егіпет, Малайзія), адмоўнай дынамікай колькасці насельніцтва (Японія, Германія, Італія).

Тэма 4. Геаграфія міжнароднай міграцыі (7 гадзін)

Міграцыя насельніцтва, фактары. Законы міграцыі. Віды міграцыі па геаграфічным ахопе, часе, мэтах, форме арганізацыі, ступені легальнасці. Асноўныя паказчыкі міграцыі. Міграцыйны пераход.

Міжнародная міграцыя ў сучасным свеце. Фактары і дынаміка маштабаў у свеце і рэгіёнах. Геаграфія эміграцыі і іміграцыі ў свеце. Міграцыя ў развітых краінах і краінах, якія развіваюцца, падабенствы і адрозненні. Асноўныя калідоры міжнароднай міграцыі.

Сучасныя формы міжнароднай міграцыі. Геаграфія палітычнай, эканамічнай, працоўнай, экалагічнай, студэнцкай міграцыі. Фактары і адрозненні паміж развітымі краінамі і краінамі, якія развіваюцца. Асноўныя цэнтры прыцягнення міжнародных мігрантаў.

Бежанства ў сучасным свеце, прычыны і геаграфія. Жэнеўская канвенцыя аб статусе бежанцаў. Еўрапейскі міграцыйны крызіс. Міграцыйная палітыка.

Практычная работа

8. Аналіз фактараў і дынамікі аб’ёмаў міжнароднай міграцыі ў свеце.

9. Характарыстыка асноўных калідораў міжнароднай міграцыі згодна з тыпавым планам.

10. Міграцыйная сітуацыя ў Еўропе: перавагі, праблемы, погляд у будучыню (падрыхтоўка эсэ).

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

фактары і законы міжнароднай міграцыі, віды міграцыі па геаграфічным ахопе, часе, мэтах, форме арганізацыі, ступені легальнасці; асноўныя калідоры і сучасныя формы міжнароднай міграцыі; асноўныя рэгіёны і наступствы бежанства;

асноўныя паняцці: міграцыйны пераход, міграцыйная палітыка.

Умець:

характарызаваць дынаміку аб’ёмаў міжнароднай міграцыі ў свеце і рэгіёнах; асноўныя цэнтры прыцягнення міжнародных мігрантаў;

тлумачыць падабенствы і адрозненні ў міграцыях паміж развітымі краінамі і краінамі, якія развіваюцца;

аналізаваць геаграфію палітычнай, эканамічнай, экалагічнай, студэнцкай міграцыі;

вызначаць асноўныя рэгіёны і наступствы бежанства;

абгрунтоўваць неабходнасць міграцыйнай палітыкі;

характарызаваць фактары і дынаміку маштабаў міжнароднай міграцыі ў свеце; асноўныя калідоры міжнароднай міграцыі;

тлумачыць асаблівасці і перспектывы міграцыйнай сітуацыі ў Еўропе;

называць і паказваць на карце: асноўныя калідоры міжнародных міграцый, тры краіны паходжання найбольшай колькасці бежанцаў; тры краіны з найбольшай доляй імігрантаў у структуры насельніцтва; краіны з найбольшай колькасцю бежанцаў.

Тэма 5. Геаграфія рассялення свету (10 гадзін)

Размяшчэнне насельніцтва свету, паказчыкі і фактары. Шчыльнасць насельніцтва свету. Густа- і маланаселеныя арэалы. Геаграфія шчыльнасці насельніцтва свету. Палосы канцэнтрацыі насельніцтва ў рэгіёнах свету. Унутрыкраінавая дыферэнцыяцыя шчыльнасці насельніцтва.

Геаграфія рассялення свету, фактары і заканамернасці, формы рассялення. Тыпы рассялення, асноўныя прыметы гарадскога і сельскага рассялення. Функцыянальныя тыпы гарадскога і сельскага рассялення.

Урбанізацыя свету, фактары і стадыі. Кропкавы горад, агламерацыя, мегалаполіс, асноўныя прыметы і адметныя рысы. Адрозненні ў стадыях урбанізацыі паміж развітымі краінамі і краінамі, якія развіваюцца.

Геаграфія ўрбанізацыі ў свеце. Урбанізацыйны пераход. Адрозненні рэгіёнаў свету, развітых краін і краін, якія развіваюцца, па долі гарадскога насельніцтва. Дынаміка колькасці гарадскога насельніцтва і тэмпаў урбанізацыі ў свеце. Прагноз колькасці гарадскога насельніцтва ў свеце.

Геаграфія гарадоў свету. Дынаміка і геаграфія найбуйнейшых агламерацый у свеце. Мегалаполісы свету, паказчыкі параўнання. Геаграфія найбуйнейшых мегалаполісаў развітых краін і краін, якія развіваюцца.

Трушчобнае гарадское рассяленне ў сучасным свеце. Асноўныя прыметы і разнавіднасці па краінах свету. Геаграфія і адрозненні па рэгіёнах свету. Найбуйнейшыя трушчобы свету і праблемы іх развіцця.

Практычная работа

11\*. Два партрэты урбанізацыі: падабенствы і адрозненні паміж развітымі і краінамі, якія развіваюцца (на прыкладзе дзвюх краін на выбар) згодна з тыпавым планам.

12. Вызначэнне функцыянальнага тыпу горада (на прыкладзе трох гарадоў на выбар).

13. Геаграфія найбуйнейшых агламерацый свету (работа з контурнай картай).

14. Параўнальна-геаграфічная характарыстыка мегалаполісаў свету (на прыкладзе двух) згодна з тыпавым планам.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

паказчыкі і фактары размяшчэння насельніцтва; густа-і маланаселеныя арэалы, палосы канцэнтрацыі насельніцтва ў рэгіёнах свету; формы рассялення; стадыі і формы ўрбанізацыі; геаграфію найбуйнейшых агламерацый, мегалаполісаў, трушчоб свету;

асноўныя паняцці: размяшчэнне насельніцтва, рассяленне, агламерацыя, мегалаполіс, мегасіці.

Умець:

тлумачыць уплыў фактараў на размяшчэнне насельніцтва; урбанізацыю;

характарызаваць геаграфію шчыльнасці насельніцтва свету, унутрыкраінавую дыферэнцыяцыю па шчыльнасці насельніцтва; формы рассялення, прыметы гарадскога і сельскага рассялення; стадыі і формы ўрбанізацыі; адрозненні ва ўрбанізацыі паміж развітымі і краінамі, якія развіваюцца; гарадскія трушчобы ў сучасным свеце;

выяўляць прычыны і тлумачыць асноўныя прыметы трушчобнага гарадскога рассялення ў свеце;

прыводзіць прыклады найбуйнейшых трушчоб свету;

называць і паказваць на карце: краіну з максімальнай шчыльнасцю насельніцтва ў свеце; краіну з мінімальнай шчыльнасцю насельніцтва ў свеце; краіны з максімальнай доляй гарадскога насельніцтва; краіну з мінімальнай доляй гарадскога насельніцтва; тры найбуйнейшыя агламерацыі свету; мегалаполісы (Паўночна-Усходні (Басваш), Прыазёрны (Чыпітс), Візагмахангар (Індыя, Бангладэш), Сан-Рыа (Бразілія)); тры краіны з трушчобным характарам рассялення;

складаць характарыстыку падабенстваў і адрозненняў ва ўрбанізацыі паміж развітымі краінамі і краінамі, якія развіваюцца; вызначаць функцыянальны тып горада; параўноўваць мегалаполісы свету; адлюстроўваць на контурнай карце геаграфію найбуйнейшых агламерацый свету.

ГЕАГРАФІЯ СУСВЕТНАЙ ГАСПАДАРКІ (62 гадзіны)

Тэма 6. Структура і фактары развіцця сусветнай гаспадаркі (14 гадзін)

Сусветная гаспадарка, этапы фарміравання і стадыі развіцця. Паказчыкі развіцця сусветнай гаспадаркі. Прасторавыя мадэлі развіцця сусветнай гаспадаркі (двучленная, трохчленная, мнагачленная).

Структура сусветнай гаспадаркі: сектаральная, галіновая, тэрытарыяльная. Парытэт пакупніцкай здольнасці (ППЗ). Тэндэнцыі развіцця сусветнай гаспадаркі ў XXI стагоддзі, павелічэнне разрыву ва ўзроўні сацыяльна-эканамічнага развіцця паміж дзяржавамі. Фарміраванне цэнтраў сусветнай гаспадаркі.

Постіндустрыялізм як стадыя сусветнай гаспадаркі. Асноўныя прыметы і паказчыкі постіндустрыяльнага развіцця сусветнай гаспадаркі. Узровень постіндустрыяльнага развіцця краін свету.

Глабалізацыя сусветнай гаспадаркі, перадумовы, асноўныя этапы і тыпы. Эканамічная глабалізацыя: формы, перавагі і перспектывы. Глабальныя гарады. Гісторыя паходжання. Разнавіднасці глабальных гарадоў і рэгіянальная структура.

Сеткавая эканоміка, перадумовы ўзнікнення і асноўныя рысы. Фактары развіцця сеткавай эканомікі. Новыя віды эканамічнай дзейнасці сеткавай эканомікі. Геаграфія і асноўныя транснацыянальныя карпарацыі (ТНК).

Міжнародныя арганізацыі сістэмы Арганізацыі Аб’яднаных Нацый (ААН) па супрацоўніцтве ў эканамічнай дзейнасці. Група Сусветнага банка, Канферэнцыя Арганізацыі Аб’яднаных Нацый па гандлі і развіцці (ЮНКТАД), Арганізацыя Аб’яднаных Нацый па прамысловым развіцці (ЮНІДА), Праграма Арганізацыі Аб’яднаных Нацый па навакольным асяроддзі (ЮНЕП), Харчовая і сельскагаспадарчая арганізацыя Арганізацыі Аб’яднаных Нацый (ФАО).

Міжнародны геаграфічны падзел працы (МГПП). Фактары МГПП. Гістарычныя тыпы МГПП. Міжнародная спецыялізацыя і каапераванне. Найноўшыя змяненні ў міжнародным падзеле працы.

Інтэрнацыяналізацыя сусветнай гаспадаркі. Паказчыкі інтэрнацыяналізацыі: экспартная квота, імпартная квота, знешнегандлёвая квота. Транснацыяналізацыя сусветнай гаспадаркі, перадумовы працэсу. Віды ТНК. Геаграфія, рэгіянальная і галіновая структура ТНК. Найбуйнейшыя ТНК свету, галіновая спецыялізацыя.

Міжнародная эканамічная інтэграцыя, перадумовы, стадыі. Перавагі і выдаткі эканамічнай інтэграцыі. Вядучыя эканамічныя інтэграцыйныя аб’яднанні свету і іх роля ў развіцці сучаснай сусветнай гаспадаркі. Роля Еўрапейскага саюза ў развіцці сусветнай гаспадаркі і сучасныя праблемы развіцця.

Навукова-тэхнічны прагрэс (НТП) і яго роля ў развіцці сусветнай гаспадаркі. Асноўныя напрамкі навукова-тэхнічнай рэвалюцыі (НТР). Уплыў навукова-даследчых і вопытна-канструктарскіх распрацовак (НДВКР) на галіновую і тэрытарыяльную структуру сусветнай гаспадаркі. Высокатэхналагічныя галіны, віды эканамічнай дзейнасці.

Міжнародны гандаль, геаграфічная і галіновая структура. Дынаміка аб’ёмаў, галіновая і рэгіянальная структура сусветнага экспарту і імпарту тавараў. Дынаміка аб’ёмаў, галіновая і рэгіянальная структура сусветнага экспарту і імпарту паслуг. Рэгуляванне міжнароднага гандлю, роля Сусветнай гандлёвай арганізацыі (СГА).

Экалагізацыя сусветнай гаспадаркі. Перадумовы эколага-арыентаваных змяненняў у сусветнай гаспадарцы. Уплыў экалагізацыі на галіновую структуру сусветнай гаспадаркі. Зялёная эканоміка, яе асноўныя прынцыпы і распаўсюджанне ў свеце.

Практычная работа

15\*. Вызначэнне фактараў міжнароднага геаграфічнага падзелу працы краін свету (на прыкладзе аднаго рэгіёна свету).

16. Еўрапейскі Саюз (ЕС) і Паўночнаамерыканская зона свабоднага гандлю (НАФТА): роля ў сусветнай гаспадарцы, падабенствы і адрозненні развіцця.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

асноўныя этапы фарміравання і стадыі развіцця сусветнай гаспадаркі; прасторавыя мадэлі развіцця сусветнай гаспадаркі; пра гістарычныя тыпы і асноўныя формы міжнароднага геаграфічнага падзелу працы; перадумовы транснацыяналізацыі, разнавіднасці і геаграфію найбуйнейшых ТНК; асноўныя напрамкі НТР і новыя віды эканамічнай дзейнасці; стадыі міжнароднай эканамічнай інтэграцыі, вядучыя эканамічныя інтэграцыйныя аб’яднанні свету; перадумовы ўзнікнення, прынцыпы функцыянавання найбуйнейшых сеткавых структур у свеце; перадумовы, асноўныя этапы глабалізацыі сусветнай гаспадаркі; формы эканамічнай глабалізацыі, геаграфію глабальных гарадоў; асноўныя прынцыпы і распаўсюджанне зялёнай эканомікі ў свеце;

асноўныя паняцці: галіновая структура сусветнай гаспадаркі, ППЗ, тэрытарыяльная структура сусветнай гаспадаркі, глабалізацыя сусветнай гаспадаркі, глабальны горад, сеткавая эканоміка, міжнародны геаграфічны падзел працы, інтэрнацыяналізацыя, транснацыяналізацыя, ТНК, міжнародная эканамічная інтэграцыя, НТП, НТР, міжнародны гандаль, зялёная экалагізацыя сусветнай гаспадаркі.

Умець:

характарызаваць прасторавыя мадэлі развіцця сусветнай гаспадаркі; структуру сусветнай гаспадаркі; стадыі міжнароднай эканамічнай інтэграцыі; дынаміку аб’ёмаў, галіновую і рэгіянальную структуру сусветнага экспарту і імпарту тавараў і паслуг;

аналізаваць фактары і гістарычныя тыпы МГПП; ТНК; фактары і ўмовы міжнароднай эканамічнай інтэграцыі;

тлумачыць найноўшыя змяненні ў МГПП; уплыў НДВКР на галіновую і тэрытарыяльную структуру сусветнай гаспадаркі; асаблівасці геаграфіі, рэгіянальнай і галіновай структуры ТНК; ролю вядучых інтэграцыйных аб’яднанняў у развіцці сучаснай сусветнай гаспадаркі; перадумовы ўзнікнення і рысы сеткавай эканомікі; перадумовы эколага-арыентаваных змяненняў у сусветнай гаспадарцы, уплыў экалагізацыі на галіновую структуру сусветнай гаспадаркі, ролю міжнародных спецыялізаваных арганізацый ААН па рэгуляванні сусветнага развіцця;

вызначаць разнавіднасці сетак у сусветнай гаспадарцы;

аналізаваць ролю і выяўляць падабенствы і адрозненні развіцця ЕС і НАФТА;

называць і паказваць на карце: тры найбуйнейшыя ТНК свету; гарады, якія лідзіруюць па колькасці штаб-кватэр ТНК; тры вядучыя інтэграцыйныя аб’яднанні свету: Еўрапейскі саюз (ЕС), Пагадненне Злучаных Штатаў, Мексікі і Канады (The United States – Mexico – Canada Agreement (USMCA), агульны рынак краін Паўднёвай Амерыкі (МЕРКАСУР); тры дзяржавы, якія лідзіруюць па аб’ёмах: гандлю таварамі і долі ў міжнародным гандлі таварамі, гандлю паслугамі і долі ў міжнародным гандлі паслугамі; глабальныя гарады (Нью-Ёрк, Лондан, Парыж, Токіа, Ганконг).

Тэма 7. Геаграфія сельскай гаспадаркі свету (9 гадзін)

Агульная характарыстыка сусветнай сельскай гаспадаркі, структура і геаграфічныя тыпы. Занятасць у сельскай гаспадарцы ў свеце, развітых краінах і краінах, якія развіваюцца. Роля прыродных і сацыяльна-эканамічных фактараў размяшчэння сельскагаспадарчай вытворчасці. Структура сельскагаспадарчых угоддзяў свету і рэгіёнаў. Геаграфічныя тыпы сельскай гаспадаркі свету.

Агульная характарыстыка геаграфіі раслінаводства, фактары размяшчэння, структура па рэгіёнах і відах вытворчасцей. Геаграфія міжнароднага гандлю прадукцыяй раслінаводства.

Геаграфія збожжавай гаспадаркі свету. Фактары размяшчэння збожжавай гаспадаркі. Рэгіянальныя адрозненні структуры збожжавай гаспадаркі. Геаграфія вытворчасці пшаніцы, рысу, кукурузы.

Геаграфія тэхнічных культур у свеце. Агульная структура тэхнічных культур. Рэгіянальная структура і геаграфія харчовых тэхнічных культур (алейныя, цукраносныя, крухмаланосныя, танізавальныя культуры).

Геаграфія жывёлагадоўлі, фактары размяшчэння. Структура жывёлагадоўлі па відах вытворчасцей у свеце, напрамкі развіцця ў развітых краінах і краінах, якія развіваюцца. Геаграфія жывёлагадоўлі, свінагадоўлі, авечкагадоўлі. Аграрная палітыка ў краінах ЕС.

Роля НДВКР у развіцці сельскай гаспадаркі. Генетычна мадыфікаваныя арганізмы (ГМА) у сельскай гаспадарцы. Арганічная сельская гаспадарка: сутнасць, значэнне, фактары размяшчэння і геаграфія. Адрозненні паміж развітымі краінамі і краінамі, якія развіваюцца.

Практычная работа

17. Эканоміка-геаграфічны аналіз збожжавай гаспадаркі свету (работа з контурнай картай).

18. Аналіз геаграфіі арганічнай сельскай гаспадаркі свету згодна з тыпавым планам.

19. Аналіз геаграфіі міжнароднага гандлю прадукцыяй сельскай гаспадаркі (работа з контурнай картай).

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

значэнне прыродных рэсурсаў і сацыяльна-эканамічных умоў у размяшчэнні сельскагаспадарчай вытворчасці; структуру сельскагаспадарчых угоддзяў свету і рэгіёнаў; асноўныя геаграфічныя тыпы сельскай гаспадаркі свету;

асноўныя паняцці: геаграфічны тып сельскай гаспадаркі; арганічная сельская гаспадарка.

Умець:

характарызаваць прыродныя і сацыяльна-эканамічныя фактары размяшчэння сельскагаспадарчай вытворчасці; геаграфію вырошчвання генетычна мадыфікаваных сельскагаспадарчых культур і арганічнай сельскай гаспадаркі;

тлумачыць геаграфічныя асаблівасці раслінаводства, геаграфічныя асаблівасці жывёлагадоўлі;

аналізаваць геаграфію збожжавай гаспадаркі і тэхнічных культур свету, геаграфію міжнароднага гандлю прадукцыяй сельскай гаспадаркі; геаграфію арганічнай сельскай гаспадаркі і міжнародны гандаль прадукцыяй сельскай гаспадаркі;

вызначаць ролю навукова-даследчых і вопытна-канструктарскіх распрацовак (НДВКР) у развіцці сельскай гаспадаркі;

працаваць з контурнай картай падчас аналізу збожжавай гаспадаркі свету;

называць і паказваць на карце: тры вядучыя краіны па аб’ёмах валавога збору пшаніцы, кукурузы, рысу, сланечніка, бульбы, цукровага трыснягу, чаю, какава-бабоў, кофе, вытворчасці бавоўны-валакна; па пагалоўі буйной рагатай жывёлы, свіней, авечак.

Тэма 8. Геаграфія лясной гаспадаркі свету (3 гадзіны)

Структура лясной гаспадаркі свету. Лесапрамысловы комплекс свету, галіновая структура. Сыравінная база лесапрамысловага комплексу свету. Паясны характар размяшчэння і занальныя адрозненні. Лясістасць краін свету. Дынаміка плошчы лясоў па рэгіёнах і групах краін.

Геаграфія асноўных відаў вытворчасцей лесапрамысловага комплексу. Лесанарыхтоўчая прамысловасць. Вытворчасць ліставога драўнянага матэрыялу. Вытворчасць паперы і кардону. Геаграфія міжнароднага гандлю прадукцыяй лесапрамысловага комплексу свету. Найбуйнейшыя ТНК.

Практычная работа

20. Аналіз лясістасці і дынамікі плошчаў лясоў у рэгіёнах свету (работа з контурнай картай).

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

сучасную структуру лясной гаспадаркі свету; геаграфію асноўных відаў вытворчасцей лесапрамысловага комплексу свету; геаграфію міжнароднага гандлю прадукцыяй лесапрамысловага комплексу свету;

асноўны тэрмін: лесапрамысловы комплекс.

Умець:

характарызаваць сыравінную базу лесапрамысловага комплексу свету, лясістасць краін свету, геаграфію вытворчасці паліўнай драўніны, дзелавой драўніны, ліставага драўнянага матэрыялу, паперы і кардону;

аналізаваць лясістасць і дынаміку плошчаў лясоў па рэгіёнах і групах краін свету з выкарыстаннем контурнай карты;

называць і паказваць на карце тры вядучыя сусветныя краіны: з найбольшымі плошчамі лясоў; найбольшай лясістасцю; найбольшай вытворчасцю паліўнай драўніны; найбольшай вытворчасцю дзелавой драўніны; найбольшай вытворчасцю ліставага драўнянага матэрыялу; найбольшай вытворчасцю паперы і кардону.

Тэма 9. Геаграфія рыбалоўства і аквакультуры (2 гадзіны)

Месца і роля рыбалоўства ў структуры сусветнай гаспадаркі. Геаграфія і маштабы сусветнага рыбалоўства. Галоўныя рыбалоўныя раёны свету. Геаграфія міжнароднага гандлю прадукцыяй рыбалоўства. Геаграфія і тыпы аквакультуры. Прэснаводная і марская аквакультура. Вядучыя экспарцёры і імпарцёры аквакультуры.

Практычная работа

21. Параўнальны аналіз рыбалоўства Атлантычнага і Ціхага акіянаў згодна з тыпавым планам.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

месца рыбалоўства ў структуры сусветнай гаспадаркі; галоўныя рыбалоўныя раёны свету;

асноўны тэрмін: аквакультура.

Умець:

характарызаваць геаграфію сусветнага рыбалоўства, размеркаванне сусветнага ўлову рыбы і морапрадуктаў па акіянах, геаграфію міжнароднага гандлю прадукцыяй рыбалоўства, геаграфію спажывання рыбы і морапрадуктаў, геаграфію аквакультуры;

параўноўваць рыбалоўства Атлантычнага і Ціхага акіянаў згодна з тыпавым планам;

называць і паказваць на карце: тры вядучыя краіны з найбольшым уловам рыбы; найбольшымі аб’ёмамі вытворчасці аквакультуры.

Тэма 10. Геаграфія прамысловасці свету (20 гадзін)

Прамысловасць свету, фактары, мадэлі размяшчэння і агульная характарыстыка. Структура прамысловасці свету, галіны прамысловасці і віды эканамічнай дзейнасці. Здабыўная і апрацоўчая галіны прамысловасці і іх суадносіны. Уплыў НТР на галіновую структуру прамысловасці свету.

Геаграфія мінеральна-сыравінных рэсурсаў свету. Класіфікацыя мінеральна-сыравінных рэсурсаў. Геаграфія энергетычных рэсурсаў. Геаграфія рудных карысных выкапняў. Геаграфія нярудных карысных выкапняў.

Геаграфія энергетыкі свету. Геаграфія нафтавай, газавай, вугальнай прамысловасці. Дынаміка і рэгіянальная структура сусветнай здабычы нафты, прыроднага газу, вугалю. Геаграфія міжнароднага гандлю нафтай, прыродным газам, вугалем. Роля Міжнароднай міжурадавай арганізацыі нафтаздабыўных краін (АПЕК).

Геаграфія традыцыйнай электраэнергетыкі. Размеркаванне вытворчасці электраэнергіі па краінах і рэгіёнах. Тыпы краін па структуры электраэнергетыкі. Цеплавая электраэнергетыка. Гідраэнергетыка. Найбуйнейшыя гідраэлектрастанцыі свету. Міжнародны гандаль электраэнергіяй.

Геаграфія альтэрнатыўнай энергетыкі. Ветравая, геатэрмальная, сонечная, прыліўная энергетыка. Перспектывы развіцця альтэрнатыўных відаў энергіі. Геаграфія ядзернай энергетыкі, сыравінная база, найбуйнейшыя атамныя электрастанцыі (АЭС) у свеце. Роля Міжнароднага агенцтва па атамнай энергіі (МАГАТЭ) у развіцці сусветнай ядзернай энергетыкі.

Геаграфія металургіі свету. Фактары размяшчэння металургічных вытворчасцей. Структура чорнай металургіі па відах вытворчасцей. Геаграфія вытворчасці чыгуну і сталі. Рэгіёны чорнай металургіі свету. Міжнародны гандаль прадукцыяй чорнай металургіі.

Геаграфія каляровай металургіі свету, роля ў сусветнай гаспадарцы. Структура галіны. Фактары размяшчэння і геаграфія алюмініевай прамысловасці свету. Найбуйнейшыя транснацыянальныя карпарацыі (ТНК) у алюмініевай прамысловасці.

Геаграфія меднай, цынкавай, свінцовай прамысловасці; фактары размяшчэння. Канцэнтрацыя вытворчасцей. Геаграфія міжнароднага гандлю. Найбуйнейшыя ТНК.

Геаграфія машынабудавання свету, структура і фактары размяшчэння. Уплыў НДВКР на структурныя і тэрытарыяльныя зрухі ў машынабудаванні. Геаграфія асноўных падгалін машынабудавання: транспартнае машынабудаванне (марское суднабудаванне, аўтамабілебудаванне, авіяракетна-касмічная прамысловасць), электронная і электратэхнічная прамысловасць, станкабудаванне. Найбуйнейшыя ТНК аўтамабілебудавання. Геаграфія міжнароднага гандлю прадукцыяй машынабудавання.

Геаграфія хімічнай прамысловасці свету, структура, роля ў развіцці сусветнай гаспадаркі. Фактары размяшчэння хімічных вытворчасцей. Сучасныя змяненні ў хімічнай прамысловасці развітых краін і краін, якія развіваюцца. Рэгіёны хімічнай прамысловасці свету.

Геаграфія хімічных вытворчасцей мінеральных угнаенняў, прадуктаў неарганічнай хіміі і арганічнага сінтэзу. Геаграфія фармацэўтычнай прамысловасці. Найбуйнейшыя галіны ТНК. Геаграфія міжнароднага гандлю хімічнай прадукцыяй.

Геаграфія высокатэхналагічных галін свету. Высокатэхналагічныя вытворчасці ў сусветнай гаспадарцы. Міжнародная спецыялізацыя і геаграфія высокатэхналагічнай прадукцыі. Вядучыя экспарцёры і імпарцёры высокатэхналагічнай прадукцыі.

Лёгкая і харчовая прамысловасць свету. Месца гэтых галін у апрацоўчай прамысловасці. Структура лёгкай і харчовай прамысловасці па відах вытворчасцей. Геаграфія тэкстыльнай і швейнай прамысловасці. Геаграфія міжнароднага гандлю прадукцыяй лёгкай і харчовай прамысловасці.

Практычная работа

22. Аналіз геаграфіі запасаў і здабычы энергетычных рэсурсаў свету (на прыкладзе нафты і прыроднага газу).

23. Параўнальны аналіз геаграфіі сыравіннай базы і геаграфіі ядзернай энергетыкі свету.

24. Вызначэнне геаграфічных асаблівасцей выплаўкі чыгуну і сталі (на ўзроўні рэгіёнаў і вядучых краін).

25. Геаграфічны аналіз алюмініевай прамысловасці свету (работа з контурнай картай).

26. Аналіз геаграфіі аўтамабілебудавання свету (работа з контурнай картай свету).

27\*. Фармацэўтыка свету: геаграфія і рэгіянальныя адрозненні.

28. Параўнальная характарыстыка найбуйнейшых ТНК свету (на прыкладзе трох кампаній на выбар) згодна з тыпавым планам.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

мадэлі размяшчэння, структуру прамысловасці свету; асаблівасці мінеральна-сыравіннай базы прамысловасці; геаграфію нафтавай, газавай і вугальнай прамысловасці, электраэнергетыкі, альтэрнатыўнай энергетыкі свету; сыравінную базу і галіновую структуру чорнай і каляровай металургіі, найбуйнейшыя транснацыянальныя карпарацыі (ТНК) металургіі (ArcelorMittal (Люксембург), China Baowu Group (Кітай), Nippon Steel & Sumitomo Metal Corporation (Японія)); галіновую структуру машынабудавання, найбуйнейшыя транснацыянальныя карпарацыі (ТНК) аўтамабілебудавання (Toyota Motor, Volkswagen Group, Daimler); фактары размяшчэння хімічных вытворчасцей; геаграфію сыравіннай базы хімічнай прамысловасці; рэгіёны хімічнай прамысловасці свету; галіновую структуру, фактары і геаграфічныя асаблівасці размяшчэння лёгкай прамысловасці, харчовай прамысловасці;

асноўныя паняцці: навукова-тэхнічная рэвалюцыя (НТР), рэсурсазабяспечанасць, альтэрнатыўная энергетыка.

Умець:

тлумачыць уплыў фактараў на размяшчэнне галін сусветнай гаспадаркі; заканамернасці размяшчэння галін сусветнай гаспадаркі;

характарызаваць сучасную прамысловасць свету; геаграфію мінеральна-сыравінных рэсурсаў свету; геаграфію нафтавай, газавай і вугальнай прамысловасці свету; геаграфію традыцыйнай электраэнергетыкі свету; геаграфію альтэрнатыўнай энергетыкі свету; геаграфію чорнай металургіі свету, геаграфію каляровай металургіі свету; геаграфію машынабудавання свету; геаграфію хімічнай прамысловасці свету; геаграфію лёгкай прамысловасці свету; геаграфію харчовай прамысловасці свету;

аналізаваць геаграфію запасаў і здабычы энергетычных рэсурсаў свету (на прыкладзе нафты і прыроднага газу); алюмініевай прамысловасці свету; аўтамабілебудавання свету; геаграфію і рэгіянальныя адрозненні фармацэўтычнай прамысловасці свету;

вызначаць геаграфічныя асаблівасці выплаўкі чыгуну і сталі (на ўзроўні рэгіёнаў і вядучых краін);

параўноўваць геаграфію сыравіннай базы і геаграфію ядзернай энергетыкі свету;

параўноўваць найбуйнейшыя транснацыянальныя карпарацыі (ТНК) згодна з тыпавым планам;

называць і паказваць на карце: тры вядучыя краіны па аб’ёмах разведаных запасаў нафты, разведаных запасаў прыроднага газу, разведаных запасаў вугалю, разведаных запасаў жалезных руд; тры вядучыя нафтаздабыўныя краіны, газаздабыўныя краіны, вуглездабыўныя краіны; тры вядучыя краіны з ліку вытворцаў электраэнергіі; тры найбуйнейшыя гідраэлектрастанцыі (ГЭС) свету; тры найбуйнейшыя АЭС свету; тры вядучыя краіны з ліку вытворцаў сонечнай электраэнергіі; тры вядучыя краіны з ліку вытворцаў ветравой электраэнергіі; тры галоўныя краіны з ліку вытворцаў геатэрмальнай электраэнергіі; тры вядучыя краіны па аб’ёмах вытворчасці: чыгуну, сталі, першаснага алюмінію, рафінаванай медзі, рафінаванага цынку, рафінаванага свінцу; тры вядучыя краіны з ліку вытворцаў: марскіх суднаў, легкавых аўтамабіляў, станкоў, калійных угнаенняў, азотных угнаенняў, фосфарных угнаенняў, хімічных валокнаў; тры вядучыя краіны па вытворчасці: мяса, малака, швейнай прадукцыі.

Тэма 11. Геаграфія сектара паслуг свету (13 гадзін)

Сектар паслуг у сусветнай гаспадарцы, адрозненні ў структуры развітых краін і краін, якія развіваюцца. Фактары дынамікі развіцця сектара паслуг. Міжнародныя галіновыя класіфікатары паслуг. Геаграфія і галіновая структура сектара паслуг.

Геаграфія ІКТ свету. МГПП у сектары ІКТ. Узровень развіцця і адрозненні ва ўзроўні развіцця ІКТ паміж развітымі краінамі і краінамі, якія развіваюцца.

Геаграфія сферы НДВКР свету. Навука як самастойная галіна сусветнай гаспадаркі ў структуры сектара паслуг. Асноўныя паказчыкі ўзроўню развіцця навуковай сферы. Рэгіёны сучаснай навукі і іх міжнародная спецыялізацыя. Навукова-тэхналагічныя цэнтры свету.

Геаграфія транспарту свету. Геаграфія сусветнага чыгуначнага транспарту, месца і роля ў сусветнай транспартнай сістэме. Дынаміка груза- і пасажыраабароту. Структура грузаабароту. Адрозненні ў развіцці чыгуначнага транспарту паміж развітымі краінамі і краінамі, якія развіваюцца. Хуткасныя чыгуначныя магістралі.

Геаграфія сусветнага аўтамабільнага транспарту, месца і роля ў сусветнай транспартнай сістэме. Дынаміка груза- і пасажыраабароту. Структура грузаабароту. Адрозненні ў развіцці аўтамабільнага транспарту паміж развітымі краінамі і краінамі, якія развіваюцца. Аўтамагістралі ў сучасным аўтамабільным транспарце.

Геаграфія сусветнага воднага транспарту, яго месца і роля ў сусветнай транспартнай сістэме. Дынаміка груза- і пасажыраабароту. Структура грузаабароту. Найбуйнейшыя парты свету. Роля танных (зручных) сцягоў у развіцці сусветнага марскога транспарту.

Геаграфія сусветнага авіяцыйнага транспарту, месца і роля ў сусветнай транспартнай сістэме.Дынаміка груза- і пасажыраабароту. Структура грузаабароту. Найбуйнейшыя аэрапорты свету. Роля лаўкостэраў у развіцці сусветнага авіяцыйнага транспарту.

Кантэйнерызацыя транспарту свету. Перадумовы і гісторыя развіцця кантэйнернага транспарту ў свеце. Найбуйнейшыя кантэйнерныя парты свету. Транспартныя масты.

Геаграфія міжнароднага турызму. Роля міжнароднага турызму ў развіцці сусветнай гаспадаркі і сферы паслуг. Рэгіянальныя асаблівасці турысцкага патэнцыялу і яго выкарыстання. Геаграфія турысцкіх патокаў свету. Засваенне новых тэрыторый свету для развіцця турызму на постіндустрыяльнай стадыі.

Геаграфія фінансавых паслуг у свеце. Найбуйнейшыя фінансавыя цэнтры свету. Міжнародныя фінансавыя арганізацыі і іх роля ў развіцці сусветнай гаспадаркі. Майнінг. Крыптавалюта і яе роля ў сусветнай гаспадарцы. Геаграфія экспарту і імпарту фінансавых паслуг.

Практычная работа

29\*. Параўнальны аналіз геаграфіі і структуры экспарту паслуг у развітых краінах і краінах, якія развіваюцца.

30. Геаграфічная характарыстыка сусветнага марскога транспарту (работа з контурнай картай).

31. Параўнальная характарыстыка геаграфіі турызму ў рэгіёнах свету (на прыкладзе Еўропы і Азіі).

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

месца сферы паслуг у сусветнай гаспадарцы; фактары дынамікі развіцця сферы паслуг; галіновую структуру сферы паслуг; галіновую структуру транспартнага комплексу свету; асаблівасці геаграфіі відаў транспарту (чыгуначнага, аўтамабільнага, воднага, авіяцыйнага); асаблівасці геаграфіі міжнароднага турызму; асаблівасці геаграфіі фінансавых паслуг і геаграфіі сектара інфармацыйна-камунікацыйных тэхналогій свету;

асноўныя паняцці: транспартная сістэма свету; турысцка-рэкрэацыйныя рэсурсы; міжнародны фінансавы цэнтр, майнінг, крыптавалюта, аўтсорсінг; тэхнаполіс; лічбавая эканоміка.

Умець:

тлумачыць асаблівасці структуры грузаабароту чыгуначнага, аўтамабільнага, воднага, авіяцыйнага транспарту; асаблівасці структуры пасажыраабароту чыгуначнага, аўтамабільнага, воднага, авіяцыйнага транспарту;

аналізаваць геаграфію відаў транспарту (чыгуначнага, аўтамабільнага, воднага, авіяцыйнага); кантэйнерызацыю транспарту свету; геаграфію міжнароднага турызму;

характарызаваць сусветны сектар ІКТ, геаграфію сферы НДВКР свету; фактары размяшчэння і адметныя рысы геаграфіі чыгуначнага, аўтамабільнага, марскога, рачнога, авіяцыйнага транспарту;

параўноўваць геаграфію і структуру экспарту паслуг у развітых краінах і краінах, якія развіваюцца; геаграфію турызму ў рэгіёнах свету;

называць і паказваць на карце: тры вядучыя краіны свету па аб’ёме экспарту паслуг, імпарту паслуг; тры вядучыя марскія порты свету па грузаабароце; тры вядучыя кантэйнерныя марскія порты свету; тры вядучыя аэрапорты свету па пасажыраабароце; тры вядучыя дзяржавы па колькасці турысцкіх прыбыццяў; тры найбуйнейшыя фінансавыя цэнтры свету; прыклады тэхнаполісаў свету; тры вядучыя краіны па развіццю ІКТ.

Заключэнне (1 гадзіна)

1. \* Дадзеныя выніковыя практычныя работы могуць быць выкананы ў межах тэматычнага кантролю [↑](#footnote-ref-1)